På spillestedet Skråen er der en stor lettelse og glæde over, at restriktionerne nu ophører og at de arrangementer, som var sat på pause, kan blive afholdt.

To meters afstand, masker og håndsprit alle steder, kan nu blive fortid. Det samme gælder weekender uden kulturelle arrangementer. De fleste coronarestriktioner ophører nu, hvilket betyder, at kulturelle arrangementer igen kan afholdes frit. Og det er man på spillestedet Skråen i Aalborg henrykt over. - Vi er så glade! Det er det, vi har gået og ventet på, og vi er klar, siger leder Jørgen Nissen. Nordjyderne glæder sig Glæden og spændingen er ikke kun til at finde hos de ansatte på Skråen men også hos nordjyderne, som har ventet længe på, at de kan komme ud og nyde kulturlivet igen. Der er nemlig helt udsolgt for ti af Skråens arrangementer i februar. - Vi har hele tiden haft mange solgte billetter. Vi havde også mange solgte billetter lige op til jul. Flere end, hvad vi har haft før corona. Så man kan virkelig se på billetsalget, at folk er glade og gerne vil i byen, siger Jørgen Nissen. Et stort udbud af koncerter og shows På Skråen har man haft et helt særligt koncept for at få så mange arrangementer realiseret som muligt. - Vi har haft mange shows og koncerter, som vi skulle aflyse. Men vores koncept har altid været at have et stort udbud af arrangementer, sådan så vi er klar, når der bliver åbnet op igen, siger Jørgen Nissen. 30.000 mennesker har allerede sikret sig en billet til Skråens forårsprogram. Coronapas og selvtests i indgangen Selvom langt de fleste restriktioner nu til dels er fortid, vil Skråen gerne sikre sig, at gæsterne føler sig trygge. Derfor kræver de, at man har corona pas til de første store arrangementer med 1300 stående gæster. Hvis coronapasset ikke er i orden betyder det dog ikke en hjemsendelse. - Hvis man ikke har corona pas, har vi selvtests stående i indgangen, som man kan tage, siger Jørgen Nissen.